Ny, erfaren centerleder tiltræder på Kastaniely Plejecenter   
  
Det er en engageret og erfaren person, som de cirka 50 beboere, deres pårørende og medarbejderne på Kastaniely Plejecenter, som den private leverandør Forenede Care driver i Svinninge, skal byde velkommen den 1. februar som ny centerchef på stedet.   
Camilla Vibits er navnet på den nye 45-årige centerchef, som oprindeligt er uddannet som sygeplejerske fra Bispebjerg Sygeplejeskole. Og Forenede Cares administrerende direktør Thomas Nistrup ser meget frem til, at hun tiltræder stillingen som ny chef for plejecenteret:  
”Det har været en meget grundig ansættelsesproces, hvor vi havde mange kvalificerede ansøgere til stillingen. Jeg er sikker på, at både beboerne, medarbejderne og de mange pårørende og frivillige, der har deres daglige gang på Kastaniely hurtigt vil opleve, at den nye centerchef blandt andet er fagligt og socialt engageret, spændende at være i dialog med og har en god evne til at løse opgaverne med både indlevelse og respekt,” forklarer Thomas Nistrup, der også roser den faglige ballast og erfaring, som Camilla Vibits tiltræder stillingen med.  
”Og med Camilla som ny centerchef er jeg helt tryg ved, at medarbejderne kan fortsætte det fine arbejde med fortsat at sikre gode pleje- og omsorgsforhold for borgerne på Kastaniely.”  
  
**Bred erfaring**   
Camilla Vibits er uddannet sygeplejerske i 1995 og har siden arbejdet på forskellige sjællandske hospitaler, omsorgscentre, Slagelse Kommune og i hjemmepleje i stillinger som blandt andet basissygeplejerske, koordinator og afdelingssygeplejerske. Senest kommer Camilla Vibits fra en stilling som afdelingssygeplejerske på Akutafdelingen på Slagelse Sygehus, hvor hun blandt andet var budgetansvarlig og havde personaleansvar. Kastanielys nye centerchef har også gennem årene sørget for at efteruddanne sig, og hun har blandt andet gennemført kurser i ledelse, coaching og LEAN.   
  
  
*Faktaboks:***Kastaniely Plejecenter i Svinninge**   
Kastaniely Plejecenter, som den private leverandør Forenede Care driver, er bygget i 2003 og består af 50 boliger, hvoraf de 48 er toværelses lejligheder på hver 47 m2. Alle lejlighederne har eget bad, toilet og tekøkken. Lejlighederne ligger i ét plan og har indgang fra de indendørs fællesarealer. To boliger benyttes til borgere med behov for midlertidigt ophold.  
Kastaniely er beliggende i grønne omgivelser i Svinninge og i midten af bygningerne er der indrettet et haveareal med sansehave, som bliver flittigt benyttet om sommeren. Der er fælles opholdsstuer og køkken-spisestue i hver fløj og hele centeret er lyst og rummeligt. Og der er indrettet små kroge, hvor beboerne kan være sociale. Udover Kastaniely driver Forenede Care tre andre plejecentre i Danmark, og i Sverige er søstervirksomheden Förenade Care en af de største aktører på markedet for omsorg.